b'\n_START_ARTICLE_\nUtrdba Galle\n_START_SECTION_\nZgodovina\n_START_PARAGRAPH_\nNajstarej\xc5\xa1i zgodovinski omen mesta Galle se nahaja na Ptolemajevem zemljevidu sveta iz leta 125-150, ko je bilo pristani\xc5\xa1\xc4\x8de za trgovanje z Gr\xc4\x8dijo, arabskimi dr\xc5\xbeavami, Kitajsko in drugimi. Njegova omemba kot "pristani\xc5\xa1\xc4\x8de za Levant" je izdelana v kozmografiji  Kozme Indikoplevsta. To je pristani\xc5\xa1\xc4\x8de kjer so Portugalci, pod vodstvom Louren\xc3\xa7a de Almeide, na otoku prvi\xc4\x8d pristali leta 1505 in se spoprijateljili s kraljem Dharmaparakrama Bahujem (1484-1514) ter povzro\xc4\x8dili opazno spremembo dogajanja na otoku. Preden so Portugalci sem pri\xc5\xa1li, je imel bazo v tem pristani\xc5\xa1\xc4\x8du Ibn Batuta. Za\xc4\x8detek zgodovine utrdbe se je za\xc4\x8dela z gradnjo Portugalcev, skupaj s fran\xc4\x8di\xc5\xa1kansko kapelo (zdaj ve\xc4\x8dinoma v ru\xc5\xa1evinah) znotraj utrdbe leta 1541. V Galleju so prvotno zgradili majhno utrdbo iz palm in blata. Imenovali so jo Santa Cruz, kasneje pa so jo pove\xc4\x8dali s stra\xc5\xbenim stolpom in tremi bastijoni ter stalno trdnjavo za za\xc5\xa1\xc4\x8dito pristani\xc5\xa1\xc4\x8da.  _NEWLINE_Utrdba je v kasnej\xc5\xa1ih letih slu\xc5\xbeila tudi kot zapor za zapiranje singalskih doma\xc4\x8dinov, ki so nasprotovali Portugalcem. Ti so se preselili v Kolombo, ki so ga kasneje imeli za bolj pomembnega. Leta 1588 jih je napadel singalski kralj Raja Singha I. (1581-93) iz Sitawake, in jih prisilil, da so se vrnili v Galle. _NEWLINE_Leta 1640 so se dogodki obrnili, ko so se Nizozemci zdru\xc5\xbeili s kraljem Rajasinhom II., da bi zajeli utrdbo Galle. Nizozemci, z okoli 2500 vojaki pod vodstvom Kosterja, so leta 1640 prevzeli utrdbo od Portugalcev. \xc4\x8ceprav situacija za Singalce ni bila idealna, so bili v arhitekturnem smislu pomembni za izgradnjo utrdbe, kot jo vidimo danes. Novo utrjevanje je bilo dodano do za\xc4\x8detka 18. stoletja. Znotraj utrdbe so postavili zgradbe javne uprave, skladi\xc5\xa1\xc4\x8da in poslovne hi\xc5\xa1e ter stanovanja. Protestantska cerkev (arhitekt Abraham Anthonisz) je bila leta 1775 zgrajena v baro\xc4\x8dnem slogu, in je poskrbela za koloniste in lokalne ljudi, ki so se spreobrnili v kr\xc5\xa1\xc4\x8danstvo. Najpomembnej\xc5\xa1e stavbe znotraj kompleksa so bile rezidenca komandanta, arzenal in topovi. Druge zgradbe, postavljene v utrdbi, so poskrbele za trgovinske in obrambne zahteve, kot so tesarske delavnice, kova\xc4\x8dije, vrvarne, itd. Prav tako so zgradili kanalizacijski sistem, ki je bil poplavljen ob visoki plimi in fekalije odplaknil v morje. _NEWLINE_Britanci so prevzeli trdnjavo 23. februarja 1796, en teden po tem, ko so jo zajeli. \xc5\xa0rilanka je ostala britanska kolonija formalno od leta 1815 do leta 1948, ko je postala neodvisna oto\xc5\xa1ka dr\xc5\xbeava. Pomembnost Galleja se je zmanj\xc5\xa1ala tudi po tem, ko so Britanci razvili Kolombo kot svojo prestolnico in glavno pristani\xc5\xa1\xc4\x8de sredi devetnajstega stoletja.\n_START_SECTION_\nDemografija\n_START_PARAGRAPH_\nOkoli utrdbe Galle se je razvilo mesto Galle na povr\xc5\xa1ini 16,5 kvadratnih kilometrov . Zgodovino utrdbe dobro ilustrirajo \xc5\xa1tevilne oznake in plo\xc5\xa1\xc4\x8de, ki ponujajo informacije o vsakem spomeniku.  Ve\xc4\x8d kot polovica prebivalcev v utrdbi je Mavrov, ostalo so Singalci, Nizozemci, Angle\xc5\xbei, Portugalci in Nemci. Podrobnosti o zgodovini utrdbe se dobijo v centru za obiskovalce in muzeju nizozemskega obdobja znotraj utrdbe.\n_START_SECTION_\nPolo\xc5\xbeaj trdnjave\n_START_PARAGRAPH_\nTrdnjava, ki jo je v 16. stoletju zgradila Portugalska za obrambo mesta Galle, je bila zemeljska struktura s palisadami, ki je pokrivala severno kopensko stran z obzidjem in tremi bastijoni. Verjeli so, da je stran v smeri proti odprtemu morju neprepustna in zato na morski strani niso gradili nobenih utrdb. Morsko obzidje je bilo dopolnjeno leta 1729, da je bilo na\xc4\x8drtovanje mest za obrambne namene v vseh pogledih popolno._NEWLINE_Ko je trdnjava pri\xc5\xa1la pod nadzor Nizozemcev, so ti menili, da so stare utrdbe nevarne, ker so bile narejeni iz zemlje in palisad. Zato so se Nizozemci odlo\xc4\x8dili, da v celoti obkro\xc5\xbeijo polotok z izgradnjo neprepustnih utrdb kot obrambe pred drugimi kolonialnimi silami v regiji. Zgradili so pribli\xc5\xbeno 14 bastijonov iz apnenca in granita. Mnogo trdnjav so zgradili leta 1663. Mesto znotraj utrdbe je bilo dobro na\xc4\x8drtovano s postavitvijo mre\xc5\xbee cest in cestami, ki so bile vzporedne z obzidjem._NEWLINE_Utrdba ima dvoje vrat. Dve vhodni poslopji v utrdbo so imenovali Portcullised gate in prva vstopna vrata iz pristani\xc5\xa1\xc4\x8da imajo napis \xc2\xbbANNO MDCL XIX\xc2\xab, ki prikazuje nizozemski grb z emblemom petelina in napisom \xc2\xbbVOC\xc2\xab\xc2\xa0v centru._NEWLINE_Glavna vrata so ob severni odseku utrdbe na kopnem in mo\xc4\x8dno utrjena. Portugalci so zgradili obrambni jarek, ki je bil raz\xc5\xa1irjen med nizozemsko vlado, tako da so leta 1667 prekinili obzidje in zgradili stolpe imenovane Star, Moon in Sun (Zvezda, Luna, Sonce). Te zgradbe so v britanskem obdobju od leta 1897 preuredili da so olaj\xc5\xa1ali pretok prometa v staro mestno jedro. Vrata so bila utrjena z dvi\xc5\xbenim mostom, obkro\xc5\xbeenim z jarkom; tukaj je napisano 1669 kot leto graditve. Nekateri od ostalih imenovanih bastijonov so: Aurora, Tremon, Kleipenberg in Emaloon, ki dodajo element veli\xc4\x8dine v utrdbo kot celoto._NEWLINE_Sprehod po obzidju v smeri urinega kazalca vodi do Old Gate (Starih vrat), kjer se na vhodu na vrhu vidi britanski grb. V notranjem delu vrat je napis 1668 z napisom \xc2\xbbVOC\xc2\xab, okraj\xc5\xa1ava Verenigde Oostindindische Compagnie, kar pomeni Nizozemska vzhodnoindijska dru\xc5\xbeba z oznako petelina, ki ga obdajata dva leva. V nadaljevanju je najstarej\xc5\xa1i bastijon, ki so ga zgradili Portugalci, znan kot Zwart, kar pomeni \'\xc4\x8crn batijon\'. Vzhodni del utrdbe se zaklju\xc4\x8di z bastijonom Utrecht; tukaj je tudi smodni\xc5\xa1nica. Tukaj je bil leta 1938 postavljen 18-metrski svetilnik. Naslednji del obzidja je lokacija Flag Rock Bastion, ki je bil uporabljen kot signalizacijska postaja, ki je opozarjala na ladje, ki so vstopale v pristani\xc5\xa1\xc4\x8de na nevarne \xc4\x8deri. Ladje so bile opozorjene s streljanjem iz mu\xc5\xa1ket z otoka Pigeon blizu Flag Rock. V nadaljevanju obzidja je bastijon Trion, kjer je mlin na veter zajemal vodo iz morja, da bi polivali pra\xc5\xa1ne ceste mesta; to je tudi to\xc4\x8dka za opazovanje son\xc4\x8dnih zahodov. \xc5\xa0e ve\xc4\x8d bastijonov se vidi vzdol\xc5\xbe obzidja s te lokacije do glavnih vrat._NEWLINE_Utrdba je resni\xc4\x8dno podobna majhnemu oblikovanemu mestu s pravokotnim mre\xc5\xbenim vzorcem ulic, polnih nizkih hi\xc5\xa1 z zatrepi in verandami v nizozemskem kolonialnem slogu. Ima dobro urejeno cestno omre\xc5\xbeje. Obmo\xc4\x8dje utrdbe ima tudi \xc5\xa1tevilne zgodovinske cerkve, mo\xc5\xa1eje, poslovne in vladne stavbe. _NEWLINE_Ko je bila utrdba leta 1796 pod nadzorom Britancev, je postala njihovo ju\xc5\xbeno poveljstvo. Na utrdbi so naredili \xc5\xa1tevilne spremembe, kot so zasutje jarka, gradnja hi\xc5\xa1, svetilnik na bastijonu Utrecht, vrata med bastijonoma Luna in Sonce. Stolp je bil posebej postavljen leta 1883 v spomin na jubilej kraljice Viktorije. Druga svetovna vojna je prinesla \xc5\xa1e ve\xc4\x8d fortifikacij, zgrajenih za obrambo utrdbe. Kljub vsem spremembam, ki so bile opravljene v preteklih letih, odkar je bila zgrajena med 16. in 19. stoletjem, utrdba Galle \xc5\xa1e vedno ostaja edinstven spomeni\xc5\xa1ki kompleks, ki naj bi bil \xc2\xbbnajbolj\xc5\xa1i primer utrjenega mesta s fuzijo evropske arhitekture in ju\xc5\xbenoazijske tradicije, ki so jih zgradili Evropejci v ju\xc5\xbeni in jugovzhodni Aziji\xc2\xab.\n_START_SECTION_\nObnova\n_START_PARAGRAPH_\nMinistrstvo za kulturo je po nesre\xc4\x8di, ki jo je povzro\xc4\x8dil cunami in potres leta 2004, ko so bile po\xc5\xa1kodovane \xc5\xa1tevilne zgradbe, za\xc4\x8delo projekt prenove in obnove, pri \xc4\x8demer je pozorno ohranila nekdanjo arhitekturo._NEWLINE_Obmo\xc4\x8dje Galle ima tako zgradbe iz portugalske kot nizozemske dobe, ki odra\xc5\xbeajo kolonialno preteklost mesta. Te stavbe potrebujejo pozornost, saj se je skozi stoletja zgodilo veliko sprememb. Vlada \xc5\xa0rilanke je s svojo Fundacijo za kulturo Galle ob Ministrstvu za kulturne zadeve in narodno dedi\xc5\xa1\xc4\x8dino prevzela pobudo za obnovo nekaterih stavb v njihovo staro slavo. Restavriranje je finan\xc4\x8dno podprla vlada Nizozemske. Obnovitvena dela ustrezajo smernicam Arheolo\xc5\xa1kega oddelka \xc5\xa0rilanke. Tehni\xc4\x8dne smernice je zagotovilo Arhitekturno krilo Univerze Moratuwa. Veliko starih mestnih hi\xc5\xa1 so kupili izseljenci in bogati \xc5\xa0rilan\xc4\x8dani in Indijci ter jih obnovili kot po\xc4\x8ditni\xc5\xa1ke domove._NEWLINE_Narodni pomorski muzej na obmo\xc4\x8dju utrdbe Galle, v bli\xc5\xbeini vrat Old Gate, je bil ustanovljen leta 1997 kot ekskluzivni pomorski arheolo\xc5\xa1ki center z dejavno vklju\xc4\x8ditvijo nizozemske vlade v projekt, glede na ugotovitve, da je pristani\xc5\xa1\xc4\x8de Galle sestavljeno iz ve\xc4\x8d kot 21 zgodovinskih brodolomov in z njimi povezanimi artefakti. V letu 2014 je bila Stara nizozemska bolni\xc5\xa1nica po obse\xc5\xbeni obnovi ponovno odprta kot nakupovalni kompleks z restavracijami.'